RO Jurnalul Oficial al Uniunii Europene C 237/5

Aviz de inițiere a unei proceduri antidumping privind importurile de mese de călcat originare din Republica Populară Chineză, limitată la un producător-exportator chinez, Since Hardware (Guangzhou) Co. Ltd, și de inițiere a unei reexaminări a măsurilor antidumping referitoare la importurile de mese de călcat originare din Republica Populară Chineză

2009/C 237/05

Comisia a fost sesizată cu o plângere în temeiul articolului 5 din Regulamentul (CE) nr. 384/96 al Consiliului privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în care se pretinde că importurile de mese de călcat originare din Republica Populară Chineză (denumită în continuare „țara în cauză”) și produse de societatea Since Hardware (Guangzhou) Co. Ltd. (denumită în continuare „Since Hardware”) ar face obiectul unui dumping și ar contribui astfel la prejudiciul important cauzat industriei comunitare.

1. Plângerea

Plângerea a fost depusă la data de 20 august 2009 de către trei producători comunitari (denumiți în continuare „reclamanții”), care reprezintă o proporție majoră, în acest caz de peste 50 %, din producția comunitară totală de mese de călcat.

2. Produsul

Produsul despre care se pretinde că ar face obiectul unui dumping constă în mese de călcat, cu sau fără suport, cu sau fără absorbție și/sau încălzire și/sau suflantă, inclusiv mânecare, și componente esențiale ale acestora, respectiv picioarele, blatul și suportul pentru fierul de călcat, originare din Republica Populară Chineză, clasificate în prezent la codurile NC ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 și ex 8516 90 00. Aceste coduri NC sunt menționate doar cu titlu informativ.

3. Prezumția de dumping

Având în vedere dispozițiile articolului 2 alineatul (7) din regulamentul de bază, reclamantul a stabilit valoarea normală pentru societatea Since Hardware pe baza prețului practicat într-o țară cu economie de piață, menționată la punctul 5.1 litera (d). Prezumția de dumping se bazează pe comparația dintre valoarea normală, astfel calculată, și prețurile de export ale produsului în cauză, practicate la exportul către Comunitate.

Calculată astfel, marja de dumping este semnificativă.

4. Prezumția de prejudiciu

Prezumția de prejudiciu se bazează pe faptul că, în cadrul anchetei antidumping privind importurile de mese de călcat originare din Republica Populară Chineză și Ucraina, în urma căreia au fost instituite măsuri prin Regulamentul (CE) nr. 452/2007 al Consiliului (2), Comisia a stabilit că importurile de mese de călcat care făceau obiectul unui dumping, originare din aceste țări, provocaseră un prejudiciu important industriei comunitare. Aceste constatări se bazau pe o evaluare a efectelor tuturor importurilor originare din Republica Populară Chineză și Ucraina, cu excepția importurilor de mese de călcat produse de societatea Since Hardware.

Reclamanții susțin că, dacă importurile societății Since Hardware ar fi incluse în analiza prejudiciului, volumul și cota de piață a importurilor care fac obiectul unui dumping ar reflecta un prejudiciu mai important, în timp ce alți factori de prejudiciu privind performanța industriei comunitare ar rămâne neafectați. În plus, reclamanții au furnizat elemente de probă prima facie care arată că prețurile practicate în prezent de societatea Since Hardware subcotează prețurile industriei comunitare.

5. Procedura

În urma consultării Comitetului consultativ și după ce a constatat că plângerea a fost introdusă de către sau în numele industriei comunitare și că există suficiente elemente de probă care să justifice inițierea unei proceduri, Comisia inițiază o anchetă în temeiul articolului 5 din regulamentul de bază.

5.1. Procedura de determinare a dumpingului și a prejudiciului

Ancheta va determina dacă produsul în cauză originar din Republica Populară Chineză și produs de societatea Since Hardware face obiectul unui dumping și dacă acest dumping a contribuit la prejudiciu.

(a) Eșantionarea

Având în vedere numărul aparent ridicat de producători comunitari implicați în prezenta procedură, Comisia poate decide să recurgă la tehnica de eșantionare, în conformitate cu articolul 17 din regulamentul de bază.

(i) Eșantionarea producătorilor comunitari

Pentru a permite Comisiei să decidă dacă eșantionarea este necesară și, în caz afirmativ, să stabilească compoziția eșantionului, toți producătorii comunitari sunt invitați prin prezentul aviz să furnizeze, în termenul stabilit la punctul 6 litera (b) punctul (i) și în formatele prevăzute la punctul 7, următoarele informații privind societatea sau societățile lor:

— numele, adresa, adresa de e-mail, numerele de telefon și de fax și persoana de contact;

— cifra de afaceri totală, exprimată în euro, realizată de societate în perioada cuprinsă între 1 iulie 2008 și 30 iunie 2009;

— descrierea exactă a activităților la scară mondială ale societății în legătură cu produsul în cauză;

— valoarea, exprimată în euro, a vânzărilor produsului în cauză realizate pe piața comunitară în perioada cuprinsă între 1 iulie 2008 și 30 iunie 2009;

— volumul, exprimat în unități, al vânzărilor produsului în cauză realizate pe piața comunitară în perioada cuprinsă între 1 iulie 2008 și 30 iunie 2009;

— volumul, exprimat în unități, al producției produsului în cauză în perioada cuprinsă între 1 iulie 2008 și 30 iunie 2009;

— denumirea și descrierea exactă a activităților tuturor societăților afiliate (3) care participă la producerea și/sau vânzarea produsului în cauză;

— orice altă informație relevantă care ar putea ajuta Comisia la selectarea eșantionului.

Prin comunicarea informațiilor de mai sus, societatea își exprimă acordul cu privire la eventuala sa includere în eșantion. În cazul în care societatea este selectată pentru a face parte din eșantion, aceasta va trebui să răspundă la un chestionar și să accepte o verificare a răspunsurilor sale la fața locului. În cazul în care societatea precizează că nu este de acord cu o eventuală includere a sa în eșantion, se va considera că aceasta nu a cooperat la anchetă. Consecințele lipsei de cooperare sunt prevăzute la punctul 8 de mai jos.

(ii) Compoziția definitivă a eșantionului

Toate părțile interesate care doresc să furnizeze informații relevante privind compoziția eșantionului trebuie să le comunice în termenul prevăzut la punctul 6 litera (b) punctul (ii).

Comisia intenționează să stabilească compoziția definitivă a eșantionului după consultarea părților în cauză care și-au exprimat disponibilitatea de a fi incluse în eșantion.

Societățile incluse în eșantion trebuie să răspundă la un chestionar în termenul prevăzut la punctul 6 litera (b) punctul (iii) și trebuie să coopereze în cadrul anchetei.

În cazul unei cooperări deficitare, Comisia își poate stabili concluziile pe baza datelor disponibile, în conformitate cu articolul 17 alineatul (4) și cu articolul 18 din regulamentul de bază. O concluzie bazată pe datele disponibile poate fi mai puțin avantajoasă pentru partea în cauză, astfel cum se explică la punctul 8.

(b) Chestionarele

În vederea obținerii informațiilor pe care le consideră necesare pentru anchetă, Comisia va trimite chestionare reprezentanților industriei comunitare incluși în eșantion, oricărei asociații cunoscute de producători din Comunitate și societății Since Hardware. În plus, Comisia poate trimite chestionare importatorilor și oricărei asociații cunoscute de importatori.

(c) Strângerea informațiilor și desfășurarea audierilor

Toate părțile interesate sunt invitate să își prezinte punctele de vedere, să comunice și alte informații pe lângă cele cuprinse în răspunsurile la chestionar și să aducă elemente de probă pentru susținerea acestora. Aceste informații, precum și elementele de probă, trebuie să parvină Comisiei în termenul prevăzut la punctul 6 litera (a) punctul (ii).

De asemenea, Comisia poate audia părțile interesate, cu condiția ca acestea să depună o cerere din care să reiasă că au motive speciale pentru care ar trebui să fie audiate. Această cerere trebuie prezentată în termenul prevăzut la punctul 6 litera (a) punctul (iii).

(d) Alegerea țării cu economie de piață

În conformitate cu articolul 2 alineatul (7) litera (a) din regulamentul de bază, se preconizează alegerea Statelor Unite ale Americii în calitate de țară cu economie de piață adecvată în scopul stabilirii valorii normale pentru societatea Since Hardware. Părțile interesate sunt invitate să-și prezinte observațiile privind relevanța acestei alegeri, în termenul specific prevăzut la punctul 6 litera (c).

(e) Tratamentul de societate care funcționează în condițiile unei economii de piață și tratamentul individual

În cazul în care societatea aduce suficiente elemente de probă care dovedesc că aceasta își desfășoară activitatea în condițiile unei economii de piață, respectiv că îndeplinește criteriile stabilite la articolul 2 alineatul (7) litera (c) din regulamentul de bază, valoarea normală va fi stabilită în conformitate cu articolul 2 alineatul (7) litera (b) din regulamentul de bază. În acest scop trebuie trimisă o cerere motivată în mod corespunzător, în termenul specific prevăzut la punctul 6 litera (d) din prezentul aviz. Comisia îi va trimite societății un formular de cerere. Acest formular de cerere poate fi, de asemenea, folosit de către societate pentru a cere tratament individual, în cazul în care îndeplinește criteriile prevăzute la articolul 9 alineatul (5) din regulamentul de bază.

5.2. Procedura de evaluare a interesului Comunității

În conformitate cu articolul 21 din regulamentul de bază și în cazul în care prezumția de dumping și cea de contribuire la prejudiciu sunt fundamentate, se va decide dacă adoptarea unor măsuri antidumping nu ar fi împotriva interesului comunitar. Pentru acest motiv, Comisia poate trimite chestionare producătorilor cunoscuți din industria comunitară, importatorilor, asociațiilor lor reprezentative, utilizatorilor reprezentativi și organizațiilor de consumatori reprezentative. Aceste părți, inclusiv cele necunoscute de Comisie, pot să se facă cunoscute Comisiei și să-i transmită informații în termenele generale prevăzute la punctul 6 litera (a) punctul (ii), cu condiția să aducă elemente de probă care să dovedească existența unei legături obiective între activitatea lor și produsul în cauză. Părțile care au respectat procedura menționată mai sus pot solicita să fie audiate, menționând motivele speciale care justifică audierea, în termenul prevăzut la punctul 6 litera (a) punctul (iii). Ar trebui menționat faptul că orice informație transmisă în conformitate cu articolul 21 din regulamentul de bază va fi luată în considerare numai dacă se bazează pe elemente de probă concrete, existente în momentul transmiterii informațiilor.

6. Termenele

(a) Termenele generale

(i) Pentru ca părțile să solicite un chestionar sau alte formulare de cerere

Toate părțile interesate trebuie să solicite un chestionar sau alte formulare de cerere cât de curând posibil, dar nu mai târziu de 10 zile de la publicarea prezentului aviz în Jurnalul Oficial al Uniunii Europene.

(ii) Pentru ca părțile să se facă cunoscute, să transmită răspunsurile la chestionar și să furnizeze orice altă informație

Pentru a le fi luate în considerare observațiile în timpul anchetei, toate părțile interesate trebuie să se facă cunoscute contactând Comisia, să își prezinte punctele de vedere și să transmită răspunsurile la chestionar sau orice altă informație în termen de 40 de zile de la data publicării prezentului aviz în Jurnalul Oficial al Uniunii Europene, în lipsa unor dispoziții contrare. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

Societățile incluse într-un eșantion trebuie să transmită răspunsurile la chestionar în termenele stabilite la punctul 6 litera (b) punctul (iii).

(iii) Audierile

De asemenea, toate părțile interesate pot să solicite audierea de către Comisie în același termen de 40 de zile.

(b) Termenul specific privind eșantionarea

(i) Informațiile menționate la punctul 5.1 litera (a) punctul (i) trebuie să parvină Comisiei în termen de 15 zile de la data publicării prezentului aviz în Jurnalul Oficial al Uniunii Europene, întrucât Comisia intenționează să consulte părțile în cauză, care și-au exprimat disponibilitatea de a fi incluse în eșantion, cu privire la compoziția definitivă a acestuia, în termen de 21 de zile de la data publicării prezentului aviz în Jurnalul Oficial al Uniunii Europene.

(ii) Toate celelalte informații relevante pentru selectarea eșantionului, în conformitate cu punctul 5.1 litera (a) punctul (ii), trebuie să parvină Comisiei în termen de 21 de zile de la data publicării prezentului aviz în Jurnalul Oficial al Uniunii Europene.

Răspunsurile la chestionare transmise de părțile incluse în eșantion trebuie să parvină Comisiei în termen de 37 de zile de la data notificării privind includerea acestora în eșantion.

(c) Termenul specific pentru alegerea țării cu economie de piață

Părțile participante la anchetă pot prezenta, dacă doresc, observații privind relevanța alegerii Statelor Unite ale Americii ca țară cu economie de piață, astfel cum se menționează la punctul 5.1 litera (d), în vederea stabilirii valorii normale pentru Republica Populară Chineză. Aceste observații trebuie să parvină Comisiei în termen de 10 zile de la data publicării prezentului aviz în Jurnalul Oficial al Uniunii Europene.

(d) Termenul specific pentru transmiterea cererilor de acordare a tratamentului de societate care funcționează în condițiile unei economii de piață și/sau a tratamentului individual

În lipsa unor dispoziții contrare, cererea societății, motivată în mod adecvat, de acordare a tratamentului de societate care funcționează în condițiile unei economii de piață și/sau a tratamentului individual în conformitate cu articolul 9 alineatul (5) din regulamentul de bază, astfel cum se menționează la punctul 5 litera (e) din prezentul aviz, trebuie să parvină Comisiei în termen de 15 zile de la data publicării prezentului aviz în Jurnalul Oficial al Uniunii Europene.

7. Observațiile prezentate în scris, răspunsurile la chestionar și corespondența

Toate observațiile și cererile părților interesate trebuie prezentate în scris (nu în format electronic, în lipsa unor dispoziții contrare) și trebuie să conțină numele, adresa, adresa de e-mail, precum și numerele de telefon și de fax ale părții interesate. Toate observațiile prezentate în scris, inclusiv informațiile solicitate în prezentul aviz, răspunsurile la chestionar și corespondența părților interesate, furnizate cu titlu confidențial, trebuie să poarte mențiunea „Acces limitat” (4) și să fie însoțite, în conformitate cu articolul 19 alineatul (2) din regulamentul de bază, de o versiune neconfidențială purtând mențiunea „Versiune destinată consultării de către părțile interesate”.

Adresa pentru corespondență a Comisiei este următoarea:

European Commission Directorate-General for Trade Directorate H Office: N105 04/92 1049 Bruxelles/Brussel BELGIQUE/BELGIË Fax +32 22956505

8. Lipsa de cooperare

În cazul în care o parte interesată refuză accesul la informațiile necesare sau nu le furnizează în termenele prevăzute sau în cazul în care aceasta obstrucționează în mod semnificativ ancheta, se pot stabili, pe baza datelor disponibile, concluzii provizorii sau definitive, pozitive sau negative, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau înșelătoare, aceste informații nu sunt luate în considerare și se pot utiliza datele disponibile. Dacă o parte interesată nu cooperează sau cooperează doar parțial și, în consecință, concluziile sunt stabilite în baza probelor disponibile, în conformitate cu articolul 18 din regulamentul de bază, rezultatul anchetei poate fi mai puțin favorabil acelei părți decât dacă aceasta ar fi cooperat.

9. Programul anchetei

În conformitate cu articolul 6 alineatul (9) din regulamentul de bază, ancheta se va finaliza în termen de 15 luni de la data publicării prezentului aviz în Jurnalul Oficial al Uniunii Europene. În conformitate cu articolul 7 alineatul (1) din regulamentul de bază, pot fi instituite măsuri provizorii, dar nu mai târziu de 9 luni de la data publicării prezentului aviz în Jurnalul Oficial al Uniunii Europene.

10. Reexaminarea măsurilor existente

Prin Regulamentul (CE) nr. 452/2007, s-a instituit o taxă antidumping definitivă la importurile de mese de călcat, cu sau fără suport, cu sau fără absorbție și/sau încălzire și/sau suflantă, inclusiv mânecare, și componente esențiale ale acestora, respectiv picioarele, blatul și suportul pentru fierul de călcat, originare din Republica Populară Chineză și Ucraina, încadrate la codurile NC ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 și ex 8516 90 00 (coduri TARIC 3924909010, 4421909810, 7323939010, 7323999110, 7323999910, 8516797010 și 8516900051). Nivelul taxei pentru societatea Since Hardware a fost stabilit la 0 %.

În lumina raportului Organului de apel al OMC în cauza Mexico – Beef and Rice (5), nu mai este necesară continuarea instituirii măsurilor aplicabile societății Since Hardware în temeiul Regulamentului (CE) nr. 452/2007, iar regulamentul respectiv ar trebui modificat în consecință. Prin urmare, ar trebui inițiată o reexaminare în ceea ce privește Regulamentul (CE) nr. 452/2007, pentru a permite orice modificare necesară în lumina raportului Mexico – Beef and Rice elaborat de Organul de apel.

Prin urmare, Comisia inițiază, în temeiul articolului 2 alineatul (3) din Regulamentul (CE) nr. 1515/2001, o reexaminare a Regulamentului (CE) nr. 452/2007.

11. Prelucrarea datelor cu caracter personal

Se menționează că toate datele cu caracter personal colectate pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (6).

12. Consilierul-auditor

De asemenea, se menționează faptul că, în cazul în care părțile interesate consideră că întâmpină dificultăți în exercitarea dreptului lor la apărare, acestea pot solicita intervenția consilierului-auditor din cadrul DG Comerț. Acesta acționează în calitate de intermediar între părțile interesate și serviciile Comisiei oferind, acolo unde este necesar, mediere cu privire la aspectele de procedură care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și tratarea opiniilor exprimate în scris și/sau oral. Pentru mai multe informații și detalii de contact, părțile interesate sunt invitate să consulte paginile de internet de pe site-ul DG Comerț dedicate consilierului-auditor (http://ec.europa.eu/trade).

(1) JO L 56, 6.3.1996, p. 1.

(2) JO L 109, 26.4.2007, p. 12.

(3) În ceea ce privește sensul expresiei „societăți afiliate”, a se vedea articolul 143 din Regulamentul (CEE) nr. 2454/93 al Comisiei de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, 11.10.1993, p. 1).

(4) Aceasta înseamnă că documentul este destinat exclusiv utilizării interne. Documentul este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). El este un document confidențial în temeiul articolului 19 din regulamentul de bază și al articolului 6 din Acordul OMC privind punerea în aplicare a articolului VI din GATT 1994 (Acordul antidumping).

(5) Mexico – Definitive Anti-dumping Measures on Beef and Rice (Mexic – Măsuri antidumping definitive privind carnea de vită și orezul), raport al Organului de apel, WT/DS295/AB/R, 29 noiembrie 2005.

(6) JO L 8, 12.1.2001, p. 1.